recursal/SuperWikiNEXT-32B huggingface dataset:
**Tomi Kärkkäinen** (s. 22. lokakuuta 1969 Sulkava) on suomalainen jalkapallovalmentaja ja entinen jalkapalloilija. Hän oli pelipaikaltaan oikea laitalinkki tai laitapuolustaja, mutta kykeni myös pelaamaan vasemmalla laidalla.

Pelaajana Kärkkäinen edusti FF Jaroa 1990–92, Vaasan Palloseuraa 1993–96, Norjan kakkosdivisioonassa Skjetteniä 1997–98, Närpes Kraftia 1999–2000 Ykkösessä ja FC Kiistoa sekä Jakobstads Bollklubbia Kakkosessa 2001–2002. Veikkausliigassa hän pelasi yhteensä neljän kauden ajan, saaden tililleen 43 ottelua ja 3 maalia.

Valmentajana Kärkkäinen siirtyi Vasa IFK:n peräsimeen vuonna 2003. Hän nosti joukkueen Ykköseen kauden 2005 päätteeksi. Kauden 2007 jälkeen Kärkkäisen ilmoitettiin siirtyvän VPS:n uudeksi päävalmentajaksi. Kärkkäinen erosi tehtävästään kauden 2009 alussa VPS:n saatua vain yhden pisteen viidestä ensimmäisestä ottelusta.

Tilastot Veikkausliigasta
-------------------------

| Vuodet | Ottelut | Voitot | Tasapelit | Tappiot | Voittoprosentti |
| --- | --- | --- | --- | --- | --- |
| 2008–2009 | 31 | 6 | 12 | 13 | 19,4 % |

* Päivitetty 15. toukokuuta 2009.

Lähteet
-------

1. ↑
2. ↑  Tomi Kärkkäinen *Veikkausliiga.com*. Veikkausliiga Hall of Fame. Viitattu 8.11.2013.
3. ↑
4. ↑  Ensimmäinen valmentaja vaihtui Veikkausliigassa *Helsingin Sanomat*.  15.5.2009. Viitattu 15.5.2009. [vanhentunut linkki]


|  |  |  |
| --- | --- | --- |
| Edeltäjä:**Janne Lindberg** | **Vaasan Palloseuran päävalmentaja**2008–5/2009 | Seuraaja:**Petri Vuorinen** |

Seinäjoen Jalkapallokerhon päävalmentajat
Thomas Dunne (2008) • Jari Kujala (2008) • Esa Haanpää (2009) • Tomi Kärkkäinen (2010) • Christoffer Kloo (2011–2012) • Simo Valakari (2012–2017) • Sixten Boström (2017) • Manuel Roca (2017) • Tommi Kautonen (2017) • Alexei Eremenko sr. (2017–)
**Lauri Laurinpoika Kutilainen** (21. toukokuuta 1895 Kaukola – 3. huhtikuuta 1918 Tampere) oli suomalainen jääkärialiupseeri. Hänen vanhempansa olivat työmies Lauri Kutilainen ja Anna livonen. Tämä kansakoulun ja sen jatkokurssin käynyt Kaukolalainen työmies liittyi Saksassa sotilaskoulutusta antavaan Jääkäripataljoona 27:ään 17. joulukuuta 1915 ja sijoitettiin pataljoonan pioneerikomppaniaan.

Hän otti osaa taisteluihin ensimmäisessä maailmansodassa Saksan itärintamalla Misse-joen asemasodassa, Riianlahden rannikkoasemissa ja Schmardenissa sekä Aa-joen talvitaisteluissa. Hän astui Suomen armeijan palvelukseen 11. helmikuuta 1918 aliupseeriksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 12. jääkäripataljoonan 3. komppaniaan, jonka mukana otti osaa taisteluihin Kalevankankaalla ja Tampereella, jossa hän kaatui hyökätessään sairaalan luona olevilta hiekkakuopilta kohti Tampereen rautatieasemaa. Kuollessaan hän oli naimaton ja kirjoilla Kaukolassa. Hänet on haudattu Kaukolan sankarihautaan.

Lähteet
-------

* Puolustusministeriön Sotahistoriallisen toimiston julkaisuja IV, Suomen jääkärien elämäkerrasto, WSOY Porvoo 1938.
* Sotatieteen Laitoksen Julkaisuja XIV, Suomen jääkärien elämäkerrasto 1975, Vaasa 1975 ISBN 951-99046-8-9.
* Toim. J. Suomalainen, J. Sundvall, E. Olsoni ja A. Jaatinen: Suomen jääkärit osa I, Oy Sotakuvia Kuopio 1933.
* Suomen sotasurmat 1914–1922 © 2001- Valtioneuvoston kanslia, Suomi Finland.

### Viitteet

1. 1 2  Suomen jääkärien elämäkerrasto 1938
2. 1 2  Suomen jääkärien elämäkerrasto 1975


    Ylennykset ja kunniamerkit    



|  |  |  |
| --- | --- | --- |
| **Ylennykset** |  | **Kunniamerkit** |
| * Aliupseeri 11. helmikuuta 1918
 | Vapaudenristi 4. lk. miekkojen kera kunniamerkkinauhaVapaussodan muistomitalin kunniamerkkinauhaJääkärimerkki | * Vapaudenristi 4. lk. miekkojen kera
* Vapaussodanmuistomerkki soljen kera
* Jääkärimerkki
 |
Antti Porre
**Antti Porre** (21. joulukuuta 1895 Alahärmä – 31. maaliskuuta 1918 Mouhijärvi, Salmi) oli suomalainen jääkärialiupseeri. Porre oli sotilaskoulutuksensa ensimmäisen maailmansodan aikana Saksassa saanut jääkäri. Hän sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana ja komppanianpäällikkönä.

Perhe ja koulutus
-----------------

Hänen vanhempansa olivat maanviljelijä Antti Porre ja Anna Jolanda Huhtala. Porre kävi kansakoulun ja Ilmajoen kansanopiston.

Jääkärikausi
------------

Porre työskenteli maanviljelijänä kotitilallaan ennen liittymistään vapaaehtoisena Saksassa sotilaskoulutusta antavan Jääkäripataljoona 27:n pioneerikomppaniaan 23. helmikuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella. Rintamakomennuksensa jälkeen hän osallistui vuonna 1917 Polangenissa järjestetyille erikoiskursseille (pommarikurssi).

Suomen sisällissota
-------------------

Porre astui Suomen valkoisen armeijan palvelukseen Saksassa 7. helmikuuta 1918, jolloin hänet ylennettiin aliupseeriksi. Hän saapui takaisin Suomeen 18. helmikuuta 1918 jääkärien etujoukon mukana Vaasaan. Vaasasta hänet komennettiin värvättyjen joukkojen kouluttajaksi Kristiinaan ja sieltä edelleen 21. helmikuuta 1918 Suomen sisällissodan Merikarvian (myöhemmin Ahlaisten) rintamalle. Myöhemmin hänet määrättiin komppanianpäälliköksi Porin rykmentin II pataljoonan 4. komppaniaan. Hän johti komppaniansa taisteluihin tällä rintamalohkolla Pirttijärvellä ja Lampissa. Näiden taistelujen jälkeen hänet siirrettiin komppanioineen 14. maaliskuuta 1918 alkaen Laviaan, missä komppania liitettiin Kristiinan krenatööripataljoonaan. Pataljoonassa Porre toimi aluksi joukkueenjohtajana 1. komppaniassa ja 25. maaliskuuta 1918 lähtien 2. komppanian päällikkönä.

Hän osallistui taisteluihin kyseisessä joukossa Suodenniemellä ja Mouhijärvellä, missä hän kaatui taistelussa Salmin kylässä 31. maaliskuuta 1918 saatuaan kuolettavan osuman luodista rinnan yläosan kautta valtimon läpi selkäytimeen. Porre oli kuollessaan naimaton ja kirjoilla Alahärmässä. Hänet haudattiin Alahärmän sankarihautaan.

  


    Ylennykset ja kunniamerkit    



|  |  |  |
| --- | --- | --- |
| **Ylennykset** |  | **Kunniamerkit** |
| * Aliupseeri 7. helmikuuta 1918
 | 4. luokan Vapaudenristi miekkojen kera kunniamerkkinuhaVapaussodan muistomitalin kunniamerkkinauhaJääkärimerkki | * Vapaudenristi 4. lk. miekkojen kera
* Vapaussodan muistomitali soljen kera
* Jääkärimerkki
 |

Lähteet
-------

* Toim. J. Suomalainen, J. Sundvall, E. Olsoni ja A. Jaatinen: Suomen jääkärit osa I, Oy Sotakuvia Kuopio 1933.
* Suomen sotasurmat 1914–1922 © 2001- Valtioneuvoston kanslia, Suomi Finland
* Puolustusministeriön Sotahistoriallisen toimiston julkaisuja IV, Suomen jääkärien elämäkerrasto, WSOY Porvoo 1938.
* Sotatieteen Laitoksen Julkaisuja XIV, Suomen jääkärien elämäkerrasto 1975, Vaasa 1975 ISBN 951-99046-8-9.

### Viitteet

1. 1 2 3 4  Suomen jääkärien elämäkerrasto 1938
2. 1 2 3 4  Suomen jääkärien elämäkerrasto 1975
3. ↑  Suomen sotasurmat 1914–1922
**Carmen Blanche Silvera** (2. kesäkuuta 1922 Toronto, Ontario – 3. elokuuta 2002 Northwood, Lontoo) oli kanadalaissyntyinen näyttelijä. Hänet tunnetaan parhaiten Edith Artois'n roolista brittiläisessä televisiosarjassa *Maanalainen armeija iskee jälleen* (1982–1992).

Nuoruus ja ura
--------------

Silvera syntyi Torontossa, Kanadassa vuonna 1922. Lapsena hän muutti perheensä kanssa Coventryyn, Britanniaan, mutta he evakoituivat takaisin Kanadaan toisen maailmansodan ajaksi. Isänsä vastustuksesta huolimatta Silvera päätti ryhtyä näyttelijäksi, saaden koulutuksensa London Academy of Music and Dramatic Artissa.

Uransa alussa Silvera työskenteli West End-teattereissa. 1960-luvulla hän teki ensimmäisen merkittävän televisioroolinsa saippuasarjassa *Compact*, jossa hän esitti Camilla Hopea. Tämän jälkeen Silvera vieraili muun muassa televisiosarjoissa *Doctor Who* ja *Ruutiukot*.

Silvera teki pisimmän televisioroolinsa komediasarjassa *Maanalainen armeija iskee jälleen*, jossa hän esitti Edith Artoisia. Silvera esiintyi sarjassa kaikilla sen tuotantokausilla. Sarjan päättymisen jälkeen Silvera esiintyi elokuvassa *La Passione* vuonna 1996.

Yksityiselämä
-------------

Näyttelijäntöidensä ohella Silvera teki hyväntekeväisyystyötä Grand Order of Lady Ratlings -järjestölle. Hän avioutui näyttelijä John Cunliffen kanssa vuonna 1941. He erosivat Silveran saatua keskenmenon, eikä Silvera enää avioitunut uudelleen.

Silvera kuoli keuhkosyöpään 80-vuotiaana näyttelijöiden lepokoti Denville Hallissa Englannissa 3. elokuuta 2002.

Lähteet
-------

1. 1 2 3  Barker, Dennis: Obituary: Carmen Silvera *The Guardian*.  6.8.2002. Viitattu 11.3.2019. (englanniksi)
2. 1 2  Carmen Silvera - Telegraph *The Telegraph*.  7.8.2002. Viitattu 11.3.2019. (englanniksi)
3. ↑  'Allo 'Allo star dies *BBC News*.  4.8.2002. BBC. Viitattu 11.3.2019. (englanniksi)

Aiheesta muualla
----------------

* Carmen Silvera Internet Movie Databasessa. (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Espanja
* Saksa
* Yhdysvallat
* Alankomaat

 |
|  |
| Henkilöt | 
* Trove

 |

 |
Roger de Flor
**Roger de Flor** (1267–1305) oli Sisiliassa syntynyt seikkailija ja sotilas.

Kahdeksanvuotiaana hänet lähetettiin temppeliherrain ritarikunnalle kuuluvalle laivalle. Roger liittyi temppeliherroihin ja päätyi lopulta laivan päälliköksi. Akkon piirityksen yhteydessä vuonna 1291 Rogeria syytettiin paavin kutsumisesta varkaaksi ja uskostaan luopuneeksi. Hän menetti sotilasarvonsa ja joutui pakenemaan Genovaan, jossa hän aloitti uuden uran merirosvona.

Roger pestautui Sisilian kuninkaan Frederik II:n palvelukseen, joka antoi hänelle vara-amiraalin arvon. Kun sota loppui vuonna 1302 halusi Frederik päästä eroon maassa olleista palkkasotilaista, *Almogavareista*, joille hän ei enää pystynyt maksamaan palkkaa. Roger sai palkkasotilaat lähtemään mukaansa itään sotimaan turkkilaisia vastaan. Bysantin keisari Andronikos II Palaiologos otti sotilaat avosylin vastaan, kun he saapuivat Konstantinopoliin vuonna 1303. Roger adoptoitiin keisarilliseen perheeseen, ja hän meni naimisiin keisarin lapsenlapsen kanssa. Hänestä tehtiin myös laivaston komentaja *megas duks* (suurruhtinas) ja armeijan ylipäällikkö *megas domestikos*. Roger lähetettiin armeijansa, ns. katalonialainen komppanian, kanssa sotimaan turkkilaisia vastaan Vähään-Aasiaan.

Vuonna 1304 Rogerin joukot pelastivat piiritetyn Filadelfian kaupungin. Roger päätti nyt perustaa oman ruhtinaskuntansa, mutta hän epäonnistui kun hän yritti vallata Magnesian. Kun Roger vaati keisarilta joukoilleen palkkaa, mutta kun sitä ei herunut tarpeeksi, hän päätti ryövätä Konstantinopolia ympäröivän maaseudun. Keisari antoi Rogerille *caesarin* arvonimen, mutta pian tämän jälkeen keisarin poika Mikael teki lopun Rogerin suunnitelmista. Mikael kutsui Rogerin luokseen Adrianopoliin, jossa hän antoi murhata vieraansa. Rogerin joukot kostivat johtajansa murhan taistelemalla sinnikkäästi bysanttilaisia vastaan vielä monen vuoden ajan.

Lähteet
-------

1. ↑  Roger de Flor - Sicilian mercenary *Encyclopedia Britannica*. Viitattu 20.2.2016.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
	+ 2
* ISNI
* VIAF

 |
|  |
| Kansalliset | 
* Espanja
* Katalonia
* Saksa
* Israel
* Yhdysvallat
* Kreikka
* Alankomaat
* Puola
* Vatikaani

 |
|  |
| Henkilöt | 
* Italian People
* Deutsche Biographie

 |
|  |
| Muut | 
* IdRef

 |

 |
**Tane Ikai** (18. tammikuuta 1879 – 12. heinäkuuta 1995) oli Japanin historian neljänneksi tai viidenneksi vanhin sekä maailman historian kolmanneksitoista tai neljänneksitoista vanhin ihminen. Epävarmuuden järjestyksessä selittää Shigechiyo Izumin (väitetysti 120) kiistelty asema maailman toiseksi vanhimpana ihmisenä.

Ikai eli 116 vuotta ja 175 päivää. Hän on kiistatta historian neljänneksi iäkkäin tunnettu japanilainen ja aasialainen nainen. Hän ei kuitenkaan koskaan ollut maailman vanhin elossa oleva ihminen, sillä Jeanne Calment eli vuoteen 1997. Japanilaisista ja aasialaisista häntä vanhemmaksi ovat eläneet todistetusti ainoastaan Misao Ōkawa, joka kuoli 1. huhtikuuta 2015 117 vuoden ja 27 päivän iässä, Nabi Tajima, joka kuoli 21. huhtikuuta 2018 117 vuoden ja 260 päivän iässä, Chiyo Miyako, joka kuoli 22. heinäkuuta 2018 117 vuoden ja 81 päivän iässä, sekä Kane Tanaka, joka kuoli 19. huhtikuuta 2022 119 vuoden ja 107 päivän iässä.

Ikai menehtyi munuaisvaurioon vuonna 1995.

Lähteet
-------

1. ↑
**Tuure Oskari Happonen** (30. lokakuuta 1899 Nilsiä – 23. huhtikuuta 1918 Luumäki) oli suomalainen jääkärialiupseeri. Hänen vanhempansa olivat työmies Mikko Happonen ja Eeva Tiina Heikkinen.

Opinnot
-------

Hän kävi viisi luokkaa Kuopion klassillista lyseota.

Jääkäriaika
-----------

Jääkäripataljoona 27:n 1. komppania
Happonen liittyi vapaaehtoisena Saksassa sotilaskoulutusta antavaan jääkäripataljoona 27:n täydennysjoukkoon 30. syyskuuta 1917, josta hänet siirrettiin pataljoonan 1. komppaniaan 10. lokakuuta 1917.

Suomen sisällissota
-------------------

*Katso myös: Suomen sisällissota*
Hän saapui Suomeen (Vaasaan) jääkäreiden pääjoukon mukana jefreitteriksi ylennettynä 25. helmikuuta 1918. Hänet komennettiin Suomen sisällissotaan aluksi 8. jääkäripataljoonan 1. komppaniaan, josta hänet siirrettiin 25. maaliskuuta 1918 alkaen pataljoonan 3. komppaniaan, josta hänet siirrettiin 1. huhtikuuta 1918 alkaen 6. Jääkärirykmentin 18. jääkäripataljoonan 2. komppaniaan. Hän otti osaa Suomen sisällissodan taisteluihin Ilveksessä, missä hän kaatui taistelussa 23. huhtikuuta 1918. Happonen oli kuollessaan naimaton ja kirjoilla Kuopiossa. Hänet on haudattu Kuopioon valkoisten sankarihautaan. Hänen nimensä on painettu Valtion rautateiden pääkonttorin toisen kerroksen graniittiseen muistotauluun.

Lähteet
-------

* Puolustusministeriön Sotahistoriallisen toimiston julkaisuja IV, Suomen jääkärien elämäkerrasto, WSOY Porvoo 1938.
* Sotatieteen Laitoksen Julkaisuja XIV, Suomen jääkärien elämäkerrasto 1975, Vaasa 1975 ISBN 951-99046-8-9.
* Toim. J. Suomalainen, J. Sundvall, E. Olsoni ja A. Jaatinen: Suomen jääkärit osa I, Oy Sotakuvia Kuopio 1933.
* *Suomen sotasurmat 1914–1922* © 2001– Valtioneuvoston kanslia, Suomi Finland.

### Viitteet

1. 1 2 3 4  Suomen jääkärien elämäkerrasto 1938
2. 1 2 3 4  Suomen jääkärien elämäkerrasto 1975
3. ↑  Suomen sotasurmat 1914–1922


    Ylennykset ja kunniamerkit    



|  |  |  |
| --- | --- | --- |
| **Ylennykset** |  | **Kunniamerkit** |
| * Jefreitteri 11. helmikuuta 1918
* Aliupseeri 18. maaliskuuta 1918
 |  | * Vapaudenristi 4. lk. miekkojen kera
* Vapaussodan muistomitali soljen kera
* Jääkärimerkki
 |
**Bonnie Dobson** (s. 13. marraskuuta 1940, Toronto) on kanadalainen folklaulaja-lauluntekijä ja kitaristi. Hänen 1960-luvun tunnetuimpia kappaleitaan ovat "I'm Your Woman" ja "Morning Dew". Jälkimmäisestä muodostui folkklassikko, jota on versioinut muun muassa Grateful Dead, Jeff Beck Group ja Robert Plant. 

Vuonna 1969 Dobson muutti Englantiin ja vetäytyi musiikkialalta. Hänestä tuli myöhemmin Berwick College of the University of Londonin filosofian osaston hallintopäällikkö.

Diskografia
-----------

* 1962 At Folk City [live]
* 1964 For the Love of Him
* 1969 Bonnie Dobson
* 1970 Good Morning Rain

Lähteet
-------

1. ↑

Aiheesta muualla
----------------

* Bonnie Dobson AllMusicissa (englanniksi)
* Kuvitettu diskografia

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa
* Yhdysvallat

 |
|  |
| Taiteenala | 
* MusicBrainz

 |
|  |
| Muut | 
* Europeana
* SNAC

 |

 |
**Narve Ingevaldinpoika Römer** (mainitaan 1362–1383) oli norjalainen ritari, joka toimi Turun linnan päällikkönä 1363–1365.

Römer otti ilmeisesti osaa Haakonin valintaan Ruotsin kuninkaaksi ja päätyi sen takia Suomeen. Hänet mainitaan toukokuussa 1363 Turussa, jossa hän luovitti Turun tuomiokirkolle kaksi eri tilaa, Porvoon pitäjästä ja Pernajasta. Turussa Römer puolusti linnaa valtaan pyrkivän Albrekt Mecklenburgilaisen piiritystä vastaan kahdeksan kuukautta, ennen kuin joutui antautumaan. Folkunga-sukua Römer palveli myöhemminkin, toimien muun muassa Bohusin linnan päällikkönä ja kuningas Haakonin avustajana. Viimeksi hänet mainitaan 1383 Jämtlandin käskynhaltijana.

Lähteet
-------

1. 1 2  Blomstedt, Kaarlo, ym. (toim.): *Kansallinen elämäkerrasto, IV osa: Malmström, K. R.–R.*, s. 159. Porvoo: Werner Söderström Osakeyhtiö, 1932.

Aiheesta muualla
----------------

* Seppo Suvanto: / Römer, Narve Ingevaldinpoika (mainitaan 1362–1383) *Kansallisbiografia-verkkojulkaisu (maksullinen)*.  1.11.2000. Helsinki:  Suomalaisen Kirjallisuuden Seura.

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia

 |

 |
Sanomalehtimainos The Campbell Playhouse -esityksestä "Ah, Wilderness", jonka pääosassa on Orson Welles.
**The Campbell Playhouse** oli yhdysvaltalainen radiokuunnelmasarja, jota esitettiin CBS:n radioverkossa 9. joulukuuta 1938 – 13. maaliskuuta 1941 välisenä aikana.

Orson Wellesin *Mercury Theatre on the Air* -radiokuunnelmasarjassa vuonna 1938 esitetty kuunnelma *Maailmojen sota* ja sitä seurannut julkisuus herättivät sponsoreiden mielenkiinnon sarjaa kohtaan. Sarja saikin sponsorikseen Campbell Soup Company -elintarvikeyrityksen ja sarja uudeksi nimeksi tuli *The Campbell Playhouse*. Näyttelijöinä toimivat edelleen Mercury Playersin jäsenet, kuten Ray Collins, Agnes Moorehead, George Coulouris, Georgia Backus ja Everett Sloane. Sponsorointi kuitenkin mahdollisti myös tunnettujen elokuvatähtien esiintymisen sarjassa, mikä siirsi vakionäyttelijät sivurooleihin. Tuottajana toimi John Houseman ja ohjauksesta vastasi Orson Welles.

Ensimmäinen sarjassa lähetetty kuunnelma oli Daphne du Maurier'n kirjaan perustuva *Rebecca*. Myöhemmin sarjassa esitettiin muun muassa dramatisointeja kirjallisuuden klassikkoteoksista *Jäähyväiset aseille*, *Kurjat* ja Huckleberry Finnin seikkailut. Vierailleita näyttelijöitä olivat muun muassa Katharine Hepburn, Burgess Meredith, Walter Huston, Paulette Goddard ja Claudette Colbert. Kaikkiaan *The Campbell Playhousessa* esitettiin 56 tunnin kestoista kuunnelmaa ennen Wellesin lähtöä.

Wellesin lähdön jälkeen sarjasta tehtiin vielä kolmas ja viimeinen kausi, mutta se poikkesi tyyliltään huomattavasti aikaisimmista. Jaksot olivat puolen tunnin mittaisia ja niissä esitettiin dramatisointeja lähinnä vähemmän tunnetuista teoksista. Sarjan viimeisellä kaudella kuultiin muun muassa kuunnelmat *The Go-Getter* ja *The Nervous Wreck*, ja näyttelijöinä olivat muun muassa Helen Twelvetrees, Randolph Scott, Frank Morgan ja Lionel Barrymore.

Lähteet
-------

1. 1 2 3 4 5 6 7 8 9 10 11  John Dunning: *On the Air*, s. 133. Oxford University Press US, 1998. ISBN 0195076788. Google teoshaku (viitattu 8.1.2009). (englanniksi)
2. 1 2 3  Jerry Haendige: Series: "Campbell Playhouse" otrsite.com. Viitattu 17.3.2009. (englanniksi)

Aiheesta muualla
----------------

* Sarjan jaksoja MP3-muodossa (englanniksi)
**Ken-Marti Vaher** (s. 5. syyskuuta 1974 Tallinna) on virolainen poliitikko, joka toimi Ansipin kolmannen hallituksen sisäministerinä edustaen Isänmaan ja Res Publican liittoa. Aiemmin Vaher on toiminut maansa oikeusministerinä.

Vaher on opiskellut lakia ja valmistunut Tarton yliopistosta vuonna 1996.

Partsin hallituksen kaatuminen
------------------------------

Vaher toimi Partsin hallituksen oikeusministerinä 10. huhtikuuta 2003–13. huhtikuuta 2005. Hallitus kaatui 21. maaliskuuta 2005 Vaherin saatua epäluottamuslauseen, jonka puolesta äänesti Riigikogun 54 edustajaa 101:stä. Epäluottamuslause kohdistui Vaherin suunnitelmaan korruptionvastaisen kamppailun tehostamiseksi. Äänestyksen jälkeen pääministeri Parts ilmoitti eroavansa ja hallituksensa ajan olevan ohi.

Vaher oli ehdottanut, että syyttäjien täytyisi vuosittain tuoda oikeuteen etukäteen kiintiöity määrä korruptiotapauksia. Vaikka Vaher epäilemättä oli tarkoittanut mallinsa lisäämään korruptionvastaista toimintaa, mallia perustellusti arvosteltiin naivismista: mikäli korruptio jossakin vaiheessa muodostuisi vähäiseksi, kiintiöajattelu motivoisi syyttäjiä tekemään keinotekoisia tai lähes aiheettomia syytteitä, mikäli taas korruptio muodostuisi suureksi, kiintiö voisi estää vakavienkin korruptiojuttujen saamisen syytetointen kohteiksi. Lisäksi kiintiön asettaminen houkuttelee laiskempia virkamiehiä täyttämään kiintiön vaivattomimmilla jutuilla, jättäen hankalammat jopa tutkimatta. 

Huomattavasti järkevämpänä mallina Vaherin suunnitelman vastustajat pitivät oikeusviranomaisten henkilöstöresurssien ja asiantuntemuksen parantamista ja voimavarojen kohdistamista sellaisiin korruptiojuttuihin, joiden saamisella tuomiolle olisi suurin vaikuttavuus ja ennalta ehkäisevyys.

Lähteet
-------

1. ↑  Estonia PM to dissolve government *news.bbc.co.uk*.  21.3.2005. BBC News. Viitattu 21.6.2012. (englanniksi)

Aiheesta muualla
----------------

* Vaherin kotisivu (viroksi)

* Kuvia tai muita tiedostoja aiheesta **Ken-Marti Vaher** Wikimedia Commonsissa

|  |  |  |
| --- | --- | --- |
| Edeltäjä:**Marko Pomerants** | **Viron sisäministeri**2011–2014 | Seuraaja:**Hanno Pevkur** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Saksa

 |

 |
Alberto Cisolla
**Alberto Cisolla** (s. 10. lokakuuta 1977) on italialainen lentopalloilija, joka pelaa nykyisin Lube Maceratan joukkueessa Italiassa.

Cisolla pelasi pitkään kotikaupunkinsa Trevision Sisley Volleyn joukkueessa. Hän aloitti lentopallon 1990 seuraten veljeänsä Sisleyn juniorijoukkueeseen. Cisolla osoittautui nousevaksi tähdeksi ja voitti 3 junioreiden maailmanmestaruutta: alle 16-, 18- ja 20 -vuotiaissa. Hänen ensimmäinen esiintymisensä Sisleyn edustusjoukkueessa oli 1996, mutta vasta vuonna 2002, monen kovan harjoittelukauden jälkeen Cisolla pääsi näyttämään taitonsa Sisleyn aloituskokoonpanossa. Nykyiseen joukkueeseensa Lubeen Cisolla siirtyi vuonna 2009. 

Cisolla on marraskuusta 2000 lähtien pelannut Italian maajoukkuessa. Kausi 2005 oli hänelle erittäin tärkeä, sillä Cisolla pääsi ensimmäistä kertaa aloituskuusikkoon euroopanestaruuskisoissa. Kisat olivat Cisollalle todellinen menestys, sillä Italian joukkue voitti Euroopan mestaruuden ja Cisolla valittiin kisojen parhaimmaksi pelaajaksi.

Saavutukset
-----------

* Mestareiden liigan voitto 1999, 2000 ja 2006
* Cev Cupin voitto 1999 ja 2003
* Euroopan Super Cupin voitto 1999
* Euroopan mestaruus 2001 ja 2005
* Paras pelaaja EM-kisoissa 2005
* Euroopan paras pelaaja 2005

Lähteet
-------

1. ↑
**Grigori Sergejevitš Medvedev** (ven. Григорий Сергеевич Медведев; 5. maaliskuuta 1904 – 20. marraskuuta 1938) oli yksi 1930-luvun merkittävimmistä udmurttikirjailijoista.

Grigori Medvedev syntyi talonpojan perheeseen nykyisen Tatarstanin Baltasin piirin Lyzjan kylässä. Vuonna 1925 hän valmistui Možgan opettajaopistosta, työskenteli sen jälkeen opettajana ja vuodesta 1929 lähtien Gudyri-lehden toimittajana. Vuonna 1934 hän osallistui Neuvostoliiton kirjailijaliiton ensimmäiseen edustajakokoukseen ja toimi Udmurtian kirjailijaliiton hallituksen jäsenenä. 

Medvedevin ensimmäinen kertomus ilmestyi Gudyri-lehdessä vuonna 1925. Hänen pääteoksensa on maaseudun elämää ja kollektivisointia kuvaava romaanitrilogia *Löźa besmen* ("Lözjan raja", 1932–1936), jonka kolmas osa ilmestyi vasta vuonna 1959. Romaanin ansioita ovat sen todenmukaisuus ja syvällisyys sekä henkilöiden tarkka psykologinen kuvaus.

Kirjailija menehtyi 1930-luvun lopun poliittisissa vainoissa. Hänen maineensa puhdistettiin vuonna 1956.

Suomennettu teos
----------------

* *Nälkävuosi*. Teoksessa: *Murskautuneet tähdet: udmurtialaisia novelleja*. Toimittanut ja suomentanut Esa-Jussi Salminen. Kemi: Atrain & Nord, 2020.

Lähteet
-------

1. ↑  *Pisateli Udmurtii: Biobibliografitšeski spravotšnik*, s. 275–277. Iževsk: Udmurtija, 1989. ISBN 5-7659-0131-X.
2. ↑  Domokos, Péter: *Itäisten suomalais-ugrilaisten kansojen kirjallisuudesta*, s. 72. Porvoo: Suomalaisen Kirjallisuuden Seura, 1983. ISBN 951-717-305-9.

Aiheesta muualla
----------------

* Grigori Medvedev Udmurtian valtionyliopiston sivustolla (Arkistoitu – Internet Archive)
* Kratkaja literaturnaja entsiklopedija: Grigori Medvedev (venäjäksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |

 |
**Mattias Remstam** (s. 25. tammikuuta 1975) on ruotsalainen jääkiekkoilija, joka siirtyi kaudeksi 2008–2009 Allsvenskanin Borås HC:hen.

Remstam aloitti uransa Ruotsiksi kolmanneksi korkeimmalla sarjatasolla Nittorps IK:ssa, jossa pelasi kaudet 1991–1999. Hän siirtyi Elitserieniin HV71:een kaudeksi 1999–2000. Remstam teki heti ensimmäisellä kaudellaan Elitserienissä tehot 13+11 ja toisella kaudellaan 11+14. Seuraavat kaksi kautta menivät tehollisesti hieman vaisummin. Kaudella 2003–2004 Remstam teki uuden piste-ennätyksensä, kun hän sai tehot 9+17. HV71 voitti kauden päätteeksi myös Elitserienin mestaruuden.

Remstam pelasi HV71:ssä lopulta yhteensä kahdeksan täyttä kautta. Yhdeksännellä HV71-kaudellaan Remstam jätti joukkueen lokakuussa motivaation puutteen takia. Hän ehti pelata HV71:ssä 377 runkosarjaottelua, joissa teki 69 maalia. Pian tämän jälkeen Remstam siirtyi SM-liigaseura KalPaan hakemaan uralleen uutta alkua. KalPassa hän pelasi vajaat kaksi kuukautta, jonka jälkeen osapuolet purkivat sopimuksen yhteisymmärryksessä. Remstam siirtyi KalPasta Tanskan pääsarjan Nordsjælland Cobrasiin.

Nordsjællandista Remstam palasi takaisin Ruotsiin, kun hän siirtyi kaudeksi 2008–2009 Allsvenskanin Borås HC:hen. Kauden päätteeksi Remstam teki jatkosopimuksen Boråsin kanssa.

Lähteet
-------

1. ↑  Mattias Remstam *EliteProspects.com*. Viitattu 26.12.2009. (englanniksi)
2. 1 2  Mattias Remstam matkaa Kuopioon *Jatkoaika.com*.  16.10.2007. Jatkoaika. Viitattu 26.12.2009.
3. ↑  Mattias Remstam trivs inte i HV71 *svt.se*.  5.10.2007. Viitattu 26.12.2009. (ruotsiksi)
4. ↑  Bicek jatkaa KalPassa, Remstam ei  8.12.2007. Kuopio:  Savon Sanomat. Viitattu 26.12.2009. [vanhentunut linkki]
5. ↑  Remstam stannar i Borås  27.3.2009. Hockeysverige.se. Viitattu 26.12.2009. (ruotsiksi)
**Tom Schneider** (s. 24. joulukuuta 1959 Indianapolis) on yhdysvaltalainen pokeriammattilainen, kirjailija ja entinen liikemies. 

Schneider varttui Indianapoliksessa ja kouluttautui hyväksytyksi tilintarkastajaksi (CPA, *certified public accountant*). Hän perusti golftarvikkeita myyvän yrityksen. Menestyttyään pokeriturnauksissa ja isoissa käteispeleissä Schneider päätti siirtyä pokeriammattilaiseksi vuonna 2002. Samana vuonna hän oli ensimmäistä kertaa World Series of Pokerin finaalipöydässä sijoittuessaan neljänneksi 3 000 dollarin pot limit hold'em -turnauksessa. Maaliskuussa 2006 Schneider oli kolmas World Poker Tourin World Poker Challenge -tapahtumassa ja ansaitsi (256 115 dollaria).

Vuoden 2007 WSOP:ssa Schneider voitti 2 500 dollarin omaha/seven card stud hi/lo 8 or better ja 1000 dollarin seven card stud hi-low-8 or better -turnaukset. Vain kuusi päivää ensimmäisen rannekkeensa jälkeen hän sijoittui neljänneksi 2 500 dollarin H.O.R.S.E.-turnauksessa. Schneider valittiin WSOP:n vuoden 2007 pelaajaksi. Kolmannen ja neljännen WSOP-rannekkeensa Schneider voitti vuoden 2013 WSOP:ssa 15 00 dollarin ja 5 000 dollarin sisäänoston H.O.R.S.E.-turnauksista.

Tom Schneider julkaisi vuonna 2006 kirjan *Oops! I Won Too Much Money* (ISBN 1-933285-38-9). 

Tammikuussa 2018 Schneiderin pokeriuran turnausansiot ylittivät 2,3 miljoonaa dollaria.

WSOP-rannekkeet
---------------

| Vuosi | Turnaus | Voittosumma (USD) |
| --- | --- | --- |
| 2007 | $2,500 Omaha/Seven Card Stud Hi/Lo 8 or Better | 214 347 |
| 2007 | $1,000 Seven Card Stud Hi/Lo 8 or Better | 147 713 |
| 2013 | $1,500 H.O.R.S.E. | $258,960 |
| 2013 | $5,000 H.O.R.S.E. | $318,955 |

Lähteet
-------

1. ↑   : Tom Schneider WSOP player profile World Series of Poker. Viitattu 8. tammikuuta 2018.
2. ↑   : Tom Schneider profile World Poker Tour. Viitattu 16. kesäkuuta 2007.
3. 1 2   : Tom Schneider profile PokerListings.com. Viitattu 16. kesäkuuta 2007.
4. ↑   : Tom Schneider stats The Hendon Mob. Viitattu 8. tammikuuta 2018.

Aiheesta muualla
----------------

* Tom Schneider The Hendon Mob Poker Databasessa (englanniksi)
**Mirosław Orzechowski** (s. 28. syyskuuta 1957 Łódź, Puola) on puolalainen poliitikko. Hän kuuluu konservatiiviseen ja kansallismieliseen, kristillistä oikeistoa edustavaan Puolalaisten perheiden liitto -puolueeseen. Hän on maansa entinen varaopetusministeri. Hän pitää evoluutioteoriaa valheena ja vaatii kreationismin opetusta kouluihin. Hän myös vaatii homoseksuaaleiksi tunnustautuvien opettajien erottamista viroistaan. Hänen mukaansa homoseksuaalisuus on sairaus, jonka "propagandistinen mainonta" kouluissa tulisi kieltää.

Orzechowski on uhkaillut oikeustoimilla Puolan presidenttiä Lech Kaczyńskiä, ellei tämä suostuisi poistamaan jalkapalloilija Lukas Podolskin kansalaisuutta. Orzechowski tuohtui Podolskin, kaksoiskansalaisen, pelattua Saksan jalkapallomaajoukkueessa, joka voitti ottelussaan Puolan 2–0. Podolski teki molemmat maalit.

Vuonna 2009 Orzechowski tuomittiin rattijuopumuksesta sakkoihin ja määräaikaiseen ajokieltoon.

Lähteet
-------

1. ↑  Wieda, Aleksandra: Wiceminister edukacji: Poradzimy sobie bez tolerancji  10.14.2006. Wyborcza.pl. Viitattu 22.3.2009. (puolaksi)
2. ↑  Prime-minister: ‘you cannot fire someone because they are homosexual’  17.3.2007. Polishpress.com. Viitattu 22.3.2009. (englanniksi)
3. ↑  Politician Demands Poland Strip Podolski of Citizenship *Spiegel Online International*.  11.6.2008. Viitattu 22.3.2009. (englanniksi)
4. ↑  Orzechowski bez prawa jazdy  17.4.2009. Rp.pl.  Arkistoitu 27.1.2012. Viitattu 16.7.2009. (puolaksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Puola

 |

 |
**Gennadi Dmitrijevitš Krasilnikov** (ven. Геннадий Дмитриевич Красильников; 7. kesäkuuta 1928 – 1975) oli toisen maailmansodan jälkeisen ajan merkittävin udmurttilainen kirjailija.

Gennadi Krasilnikov syntyi talonpojan perheeseen Alnašin kylässä Udmurtiassa. Keskikoulun jälkeen hän työskenteli paikallislehden ja Sovetskoi Udmurtija -sanomalehden toimittajana. Vuosina 1952–1957 hän opiskeli Maksim Gorkille nimetyssä kirjallisuusinstituutissa Moskovassa. 

Tuotannossaan Krasilnikov kuvaa maaseudun pienen ihmisen sisäisiä konflikteja. Hänen tärkeimmät teoksensa ovat pienoisromaanit *Vuž jurt* ("Vanha talo", 1956), *Tonen kyĺiśko* ("Sinun luoksesi", 1960), romaanit *Tölśaśka* ("Tuulikukka", 1965), *Arlen kutskonez* ("Vuoden alku", 1965) ja kertomuskokoelma *Koškiśez med koškoz* ("Joka menee, menköön vain", 1971). Tekijän itsensä venäjäntäminä niitä julkaistiin Neuvostoliitossa suurina painoksina.

Krasilnikov työskenteli pitkään Udmurtian kirjailijaliiton puheenjohtajana. Hän toimi myös Venäjän federaation korkeimman neuvoston kansanedustajana ja Udmurtian korkeimman neuvoston puheenjohtajana.

Suomennettu teos
----------------

* *Oksana*. Teoksessa *Murskautuneet tähdet: udmurtialaisia novelleja*. Toimittanut ja suomentanut Esa-Jussi Salminen. Kemi: Atrain & Nord, 2020.

Lähteet
-------

1. ↑  *Pisateli Udmurtii: Biobibliografitšeski spravotšnik*, s. 232–235. Iževsk: Udmurtija, 1989. ISBN 5-7659-0131-X.
2. ↑  Domokos, Péter: *Itäisten suomalais-ugrilaisten kansojen kirjallisuudesta*, s. 77–78. Porvoo: Suomalaisen Kirjallisuuden Seura, 1983. ISBN 951-717-305-9.

Aiheesta muualla
----------------

* Gennadi Krasilnikov Udmurtian valtionyliopiston sivustolla (Arkistoitu – Internet Archive)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Yhdysvallat
* Australia

 |
|  |
| Henkilöt | 
* Trove

 |

 |
**Nikolai Semjonovitš Baiterjakov** (ven. Никола́й Семёнович Байтеря́ков; 9. elokuuta 1923 – 1. huhtikuuta 1997) oli udmurttilainen runoilija.

Nikolai Baiterjakov syntyi talonpojan perheeseen Varzi-Jatšin kylässä Udmurtiassa. Hän opiskeli Možgan opettajaopistossa, työskenteli kolhoosissa ja rautatien rakennustyömaalla sekä osallistui toiseen maailmansotaan. Vuosina 1947–1964 hän toimi puoluevirkailijana, suoritti Iževskin puoluekoulun ja Neuvostoliiton kirjailijaliiton kurssit Moskovassa. Kirjailijaliiton jäseneksi hänet hyväksyttiin vuonna 1958.

Baiterjakovin ensimmäiset teokset ilmestyivät vuosina 1939–1940. Ensimmäinen runokokoelma julkaistiin vuonna 1953. Kirjailijan pääteoksia ovat runoelmat *Soldatjos ke koško* ("Sotilaat palaavat") ja *Eš-Terek*. Vuonna 1986 hänelle myönnettiin Udmurtian kansanrunoilijan arvonimi.

Lähteet
-------

1. ↑  *Pisateli Udmurtii: Biobibliografitšeski spravotšnik*, s. 36–39. Iževsk: Udmurtija, 1989. ISBN 5-7659-0131-X.
2. ↑  Domokos, Péter: *Itäisten suomalais-ugrilaisten kansojen kirjallisuudesta*, s. 77. Porvoo: Suomalaisen Kirjallisuuden Seura, 1983. ISBN 951-717-305-9.

Aiheesta muualla
----------------

* Kratkaja literaturnaja entsiklopedija: Nikolai Baiterjakov (venäjäksi)
Ana Jelušić
**Ana Jelušić** (s. 28. joulukuuta 1986 Rijeka, Jugoslavia) on kroatialainen entinen alppihiihtäjä, jonka parhaat saavutukset tulivat pujottelussa.

Jelušić saavutti nuorten MM-kilpailuissa pujottelun hopeaa Montgenevressä vuonna 2003 ja pronssia Bardonecchiassa 2005. Aikuisten MM-kisoissa hän oli pujottelussa yhdeksäs Santa Caterinassa 2005, neljäs Åressa 2007, seitsemäs Val d'Isèressä 2009 sekä 17:s Garmisch-Partenkirchenissä 2011. Torinon olympialaisten 2006 pujottelussa Jelušić sijoittui viidenneksitoista ja Vancouverissa 2010 kahdenneksitoista.

Maailmancupin pujottelukisoissa Jelušić sijoittui toiseksi kotikilpailussaan Zagrebissa tammikuussa 2007 ja kolmanneksi Panoramassa marraskuussa 2007. Jelusic sijoittui kauden 2006-2007 pujottelucupin seitsemänneksi.

Jelušić ilmoitti huhtikuussa 2012 lopettavansa uransa oltuaan sitä ennen kauden 2011–2012 sivussa astman vuoksi.

Lähteet
-------

* Ana Jelušić Kansainvälinen hiihtoliitto (FIS).  (englanniksi)

1. ↑  Ana Jelusic retires *fisalpine.com*.  14.4.2012. FIS. Viitattu 14.4.2012. (englanniksi)
**Afrikan mantereen vapaakauppasopimus** (engl. *The African Continental Free Trade Agreement*, lyh. *AfCFTA*) on usean Afrikan valtion kahdessa vaiheessa, vuonna 2015 ja vuonna 2018 solmima sopimus, jossa sovitaan vapaakauppa-alueen luomisesta sopimusvaltioiden alueella. Tarkoitus on helpottaa tavaroiden vapaata liikkumista luopumalla valtaosasta tulleja ja siten lisätä Afrikan valtioiden välillä käytävää kauppaa. Sopimusta ei ole vielä otettu käyttöön.

Kunkin maan parlamentin on hyväksyttävä sopimus, jotta se tulee voimaan. 55 valtion välinen tulliliitto on tarkoitus perustaa vuoteen 2019 mennessä.

Historia ja sisältö
-------------------

Vuonna 2005 kolme voimassa olevaa kauppayhteisöä eli Eteläisen Afrikan kehitysyhteisö (SADC), Itä-Afrikan yhteisö (EAC) ja Itä- ja Etelä-Afrikan maiden Comesa, aloittivat yhdistymistä varten tehtävän yhteistyön. Vapaakauppaneuvottelujen aloittamisesta päätettiin kesällä 2011.

Ensimmäisessä vaiheessa vuonna 2015 kauppa-alueet yhdistettiin. Niihin kuuluvien maiden bruttokansantuote oli yhteensä lähes 900 miljardia euroa eli yli puolet Afrikan bruttokansantuotteesta. Alueella asui noin 632 miljoonaa ihmistä. Uutta 26 valtion välistä vapaakauppa-aluetta kutsuttiin aluksi nimellä Kolmiosainen vapaakauppa-alue (Tripartite Free Trade Area (TFTA)).

26 valtiota allekirjoitti Afrikan mantereen vapaakauppasopimuksen 10. kesäkuuta 2015 Egyptissä ja se julkaistiin muutama päivä myöhemmin Etelä-Afrikassa Afrikan unionin kokouksessa. Samoihin aikoihin neuvoteltiin neuvoteltiin muun muassa tulleista, alkuperäsäännöistä, teknisistä kaupan esteistä ja riitojenratkaisusta.

Toisessa vaiheessa neuvotellaan muun muassa palvelukaupasta, kilpailupolitiikasta ja sijoittamisesta.

16. kesäkuuta 2017 Niameyssa Nigerissä kokoontuneet kauppaministerit päättivät poistaa siirtymäajan kuluessa 90 % sopimusalueen tulleista.

Yhdistyneiden kansakuntien kauppa- ja kehityskonferenssi, YK:n Afrikan talouskomissio sekä kansainväliset rahoitusjärjestöt tukevat Afrikan unionia tullien poistamiseksi.

Lähteet
-------

1. 1 2 3 4 5  Afrikan johtajat sopivat Kapkaupungista Kairoon ulottuvasta vapaakauppa-alueesta *Yle Uutiset*.  10.6.2015. Yleisradio Oy. Viitattu 16.6.2018.
2. 1 2 3  Afrikan maatalous vapaakaupan kannattajien pihdeissä - Le Monde diplomatique *Le Monde diplomatique*.  12.12.2017. Viitattu 16.6.2018.
3. 1 2 3 4  Vapaakauppa otti tärkeän askeleen Afrikassa - Elinkeinoelämän keskusliitto *Elinkeinoelämän keskusliitto*.  10.8.2015. Viitattu 16.6.2018.
**Peter Costa** (s. 17. tammikuuta Kíti, Kypros) on englantilainen Las Vegasissa asuva pokeriammattilainen. Hänen vanhempansa ovat kyproksenkreikkalaisia. Perhe muutti Liverpooliin Peterin ollessa nuori. Perheen yritys myi "fish and chipsejä" ja yritys laajentui myöhemmin ketjuksi.

Britteinsaarilla Costa tuli tunnetuksi voitettuaan *Late Night Pokerin* kuudennen tuotantokauden finaalin. Lopun kaksinpelissä Costa kukisti itävaltalaisen Jin Cai Linin ja ansaitsi 60 000 puntaa.

Tammikuussa 2003 Costa voitti Aussie Millions -tapahtuman pääturnauksen ja ansaitsi ykköstilastaan 394 870 Australian dollaria. Costalla on myös useita turnausvoittoja Yhdysvalloista: esimerkiksi kesäkuussa 2002 hän voitti kolme turnausta kolmessa viikossa – kaikissa näissä ykköspalkinto oli yli 110 000 dollaria. 

World Series of Pokerissa Costa on parhaimmillaan ollut seitsemäs (kaksi kertaa). World Poker Tourilta hänellä on rahasijoja, mutta ei toistaiseksi finaalipöytäsijoituksia.

Vuosina 2002 ja 2003 Costa oli ehdolla Europaan parhaan pelaajan palkinnon saajaksi. Hän teki maailmanennätyksen voitettuaan kaikkien aikojen suurimman (1 166 pelaajaa) limiitti-hold'em -turnauksen Orleansin kasinolla heinäkuussa 2003.

Kesäkuussa 2007 Costan pokeriuran turnausansiot ylittivät 1,7 miljoonaa dollaria.

Lähteet
-------

1. ↑   : Peter Costa WSOP player profile World Series of Poker. Viitattu 18. kesäkuuta 2007.
2. 1 2   : Peter Costa profile PokerListing.com.  Arkistoitu 30.9.2007. Viitattu 18. kesäkuuta 2007.
3. ↑   : Peter Costa stats The Hendon Mob. Viitattu 18. kesäkuuta 2007.

Aiheesta muualla
----------------

* Peter Costa The Hendon Mob Poker Databasessa (englanniksi)
* WPT:n profiili
* PokerListings.com:n profiili (Arkistoitu – Internet Archive)
**Vilhelm Malkamäki** (17. maaliskuuta 1896 Ylistaro – 24. huhtikuuta 1918) oli suomalainen jääkärivänrikki. Hän oli sotilaskoulutuksensa ensimmäisen maailmansodan aikana Saksassa saanut jääkäri, joka sai tulikasteensa Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana.

Perhetausta ja koulutus
-----------------------

Malkamäen vanhemmat olivat maanviljelijä Matti Malkamäki ja Maria Malkamäki. Hän kävi Lapuan yhteiskoulun kahdeksanteen luokkaan saakka, jolta hän erosi liittyäkseen jääkäriliikkeeseen.

Jääkärikausi
------------

Jääkäripataljoonan 2. komppania.
Malkamäki liittyi vapaaehtoisena Saksassa sotilaskoulutusta antavan jääkäripataljoona 27:n 2. komppaniaan 23. helmi 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän osallistui vuonna 1917 Polangenissa järjestetyille erikoiskursseille (pommarikurssi).

Suomen sisällissota
-------------------

Malkamäki astui Suomen armeijan palvelukseen vääpeliksi ylennettynä Saksassa 11. helmikuuta 1918 ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 1. Jääkärirykmentin 2. jääkäripataljoonan 1. komppaniaan. Hän otti osaa sisällissodan taisteluihin Lempäälässä ja Kämärän asemalla, missä hän kaatui taistelussa 24. huhtikuuta 1918. Hänet haudattiin Ylistaron sankarihautaan.

Lähteet
-------

* Puolustusministeriön Sotahistoriallisen toimiston julkaisuja IV, Suomen jääkärien elämäkerrasto, WSOY Porvoo 1938.
* Sotatieteen Laitoksen Julkaisuja XIV, Suomen jääkärien elämäkerrasto 1975, Vaasa 1975 ISBN 951-99046-8-9.

### Viitteet

1. 1 2 3 4  Suomen jääkärien elämäkerrasto 1938
2. 1 2 3 4  Suomen jääkärien elämäkerrasto 1975


    Ylennykset ja kunniamerkit    



|  |  |  |
| --- | --- | --- |
| **Ylennykset** |  | **Kunniamerkit** |
| * Hilfsgruppenführer 1. kesäkuuta 1917
* Vääpeli 11. helmikuuta 1918
* Vänrikki 18. huhtikuuta 1918
 | Vapaudenristi 4. lk. miekkojen kera kunniamerkkinauhaVapaussodan muistomitalin kunniamerkkinauhaJääkärimerkki | * Vapaudenristi 4. lk. miekkojen kera
* Vapaussodan muistomitali soljen kera
* Jääkärimerkki
 |
**Mika Manninen** (s. 18. kesäkuuta 1971 Tampere) on suomalainen entinen jääkiekkomaalivahti. Hän torjui yhteensä 75 runkosarja- ja viisi playoff-ottelua SM-liigassa, Tampereen Ilveksen paidassa. Uransa lopulla Manninen pelasi myös Saksassa ja Ruotsissa.

Ura
---

Manninen sai ensimmäisen kerran pelituntumaa miesten peleistä jo 17-vuotiaana Ikurin Viren II-divisioonajoukkueesta kaudella 1989–1990. Kaudeksi 1990–1991 hän siirtyi Tampereen Ilvekseen, joille Manninen torjui kauden päätteeksi A-nuorten Suomenmestaruuden. Kaudella 1991–1992 Manninen debytoi SM-liigassa pelaten kaksi runkosarjaottelua. Hän torjui Ilveksen A-nuorille SM-hopeaa.

Kaudella 1992–1993 Manninen torjui 10 runkosarjaottelussa, mutta nousi pudotuspeleihin Ilveksen vastuunkantajaksi, kun Jukka Tammi loukkaantui. Hän torjui neljässä puolivälieräottelussa, jotka joukkue hävisi TPS:lle otteluvoitoin 3-1. Manninen jatkoi Ilveksen kakkosmaalivahtina Tammen parina vielä kaksi seuraavaa kautta. Kauden 1995–1996 hän aloitti joukkueen ykkösmaalivahtina, kun Tammi siirtyi TuToon. A-nuorissa edelliskauden pelannut Vesa Toskala nousi kuitenkin Mannisen ohi Ilveksen ykkösmaalivahdiksi. Manninen jätti joukkueen ja siirtyi loppukaudeksi Saksan DEL-liigassa pelanneeseen Kaufbeurer Adleriin.

Uransa viimeisen kauden 1996–1997 Manninen pelasi Ruotsissa Ruotsin I-divisioonajoukkue Rögle BK:n ja Elitserien-joukkue HV71:n riveissä. Jälkimmäisenä mainitussa joukkueessa hän toimi Boo Ahlin kakkosmaalivahtina.

Aiheesta muualla
----------------

Kiekkouran jälkeen Manninen on toiminut verkostomarkkinoinnin parissa ja viimeksi Finlandia Group -nimisen rahastosijoitusyhtiön hallituksen puheenjohtajana.

Lähteet
-------

* Mika Manninen The Internet Hockey Databasessa (englanniksi)
* Mika Manninen Eurohockey-sivustolla (englanniksi)
* Mika Manninen *Elite Prospects*. Everysport Media Group AB.  (englanniksi)

### Viitteet

1. 1 2  Kausi 1995-96
2. ↑  Eurohockey.net
3. ↑  EliteProspects
4. ↑  Uusi rahastoyhtiö tulee kotiin *Talouselämä*. Viitattu 16.9.2017. (englanniksi)
**Robert Mizrachi** (s. 24. marraskuuta 1978 Sunny Isles Beach, Florida) on yhdysvaltalainen pokeriammattilainen. Hän on toisen tunnetun pokerinpelaajan, Michael "The Grinder" Mizrachin isoveli. Michaelin kaksoisveli Eric Mizrachi on myös pokeriammattilainen. Neljäs nuorempi veli Daniel on ammatiltaan taikuri.

Pokeriura
---------

Mizrachin ensimmäinen suuri turnausvoitto oli Amsterdamissa käydyn Master Classics of Poker -tapahtuman 5 000 euron LIDO Championship -turnauksen ykköstila. Hän ansaitsi palkintorahoja 372 240 euroa. Huhtikuussa 2006 hän sijoittui toiseksi Fourth Annual Five-Star World Poker Classicin 1 500 dollarin no limit hold'em -turnauksessa (palkintosumma 113 265 dollaria).

World Poker Tourilla The Mirage Poker Showdown -tapahtuman pääturnauksessa Mizrachi selvisi finaalipöytään ja oli lopulta Stanley Weissin voittaman kisan kuudes ansaiten 129 476 dollaria. Toisen kerran hän oli WPT:n finaalipöydässä tammikuussa 2007, jolloin hän oli neljäs Bahamasaarilla pelatussa PokerStars Caribbean Poker Adventure -turnauksessa. Sijoituksestaan hän ansaitsi 409 703 dollaria.

World Series of Pokerista (WSOP) Mizrachilla on yksi voitto ja useita rahasijoja. Ennen vuotta 2007 hän oli menestynyt parhaiten vuoden 2005 1500 dollarin limit hold'em shootout -turnauksessa, jossa sijoittui neljänneksi. Vuoden 2007 WSOP:n Mizrachi aloitti vahvasti: hän sijoittui neljässä turnauksessa 12 päivän aikana rahoille, mukaan lukien kahden H.O.R.S.E.-turnauksen finaalipöytäsijoitukset. Näiden jälkeen hän sai uransa ensimmäisen rannekkeen voittamalla pot limit omahan maailmanmestaruusturnauksen, jossa on 10 000 dollarin turnausmaksu. Mizrachi ansaitsi ykköstilastaan 768 889 dollaria. Myös WSOP:n pääturnauksessa hän oli rahoilla (sijoitus 357.). Vuoden 2008 WSOP:ssa Mizrachi oli neljäs 2 500 dollarin 2-7 triple draw lowball -turnauksessa. Hän oli rahoilla myös pääturnauksessa (458.).

Lokakuussa 2009 Mizrachi oli toinen UltimateBetin Aruba Poker Classicin pääturnauksessa. Hän ansaitsi kakkossijastaan 414 680 dollaria.

Mizrachi edustaa Full Tilt Poker -nettipokerihuonetta. Tammikuussa 2010 hänen pokeriuransa turnausansiot ylittivät 3,4 miljoonaa dollaria.

Lähteet
-------

1. ↑   : Michael Mizrachi WSOP player profile World Series of Poker. Viitattu 18. tammikuuta 2010.
2. ↑   : Robert Mizrachi stats The Hendon Mob. Viitattu 18. tammikuuta 2010.

Aiheesta muualla
----------------

* Robert Mizrachi The Hendon Mob Poker Databasessa (englanniksi)
* Viralliset kotisivut (Arkistoitu – Internet Archive)
* Esittely Fult Tilt Pokerin sivustolla (Arkistoitu – Internet Archive)
*Tämä artikkeli kertoo ruotsalaisesta keskustapoliitikosta. Ruotsalainen yritys- ja urheilujohtaja Gunnar Ericsson on eri artikkeli.*
**Gunnar Ericsson**, *Eriksson i Näs* *selvennä* (27. heinäkuuta 1906 Vimmerby, Småland, Ruotsi – 27. toukokuuta 1974 Vimmerby) oli ruotsalainen keskustapuolueen poliitikko, joka myös kirjoitti poliittisisia satiireja.

Ericsson oli Ruotsin keskustapuolueen nuorisojärjestön palveluksessa 1936–1942 ja kansanedustaja toisessa kamarissa 1946–1956. Hän kannatti hyvin voimakkaasti pohjoismaista yhteistyötä. Ericsson oli tiiviisti yhteydessä suomalaisiin puoluetovereihin ja opetteli suomea. Urho Kekkonen kuului hänen ystäväpiiriinsä. Hän vaikutti Hanasaaren kulttuurikeskuksen perustamiseen. Kansanedustajavuosinaan hän oli muun muassa Ruotsin Keskustapuolueen edustajana eläkekomiteassa 1951–1955. Ericsson oli maanviljelijä koko työuransa ajan vuoteen 1965.

1950-1970-luvulla Ericsson julkaisi vuosittain satiirikokoelmia, jotka kuvitti Ewert Karlsson (EWK). Satiireissa hän sovitti ajankohtaisia Ruotsin tapahtumia viikinkiajan Sveanmaahan. Hän käytti yleensä salanimeä *Gunnar på Lid-arrende*.

Gunnar Ericsson oli Astrid Lindgrenin veli. Kirjailija Karin Alvtegen on hänen tyttärentyttärensä.

Kirjoituksia (valikoima)
------------------------

* *Hänt och timat i Svitjod*, 1956
* *Stor Tvetalans år*, 1957
* *Järtecken över Svitjod*, 1958
* *Så var det i Svitjod*, 1959
* *Svitjod och dess hövdingar*, 1960
* *Nytt från gamla Svitjod*, 1961
* *I Gamla Svitjod åter*, 1962
* *Synden i Svitjod*, 1963
* *Svitjod, Svitjod fosterland*, 1964
* *Vad sig i Svitjod tilldragit*, 1965
* *Hell Svitjod, häll!*, 1966
* *Runda ord i Svitjod*, 1967
* *Det svänger i Svitjod*, 1968
* *Gnäll och gny i Svitjod*, 1969
* *Maktspelet i Svitjod*, 1970
* *Men vad hände i Svitjod?*, 1971
* *Råd och rön i Svitjod*, 1972
* *Svitjods saga*, 1973
* *Svitjod i tiden: urval från 20 års krönikor*, 1974
* *Völse finner Finland* suom. *Viikinki Völse valloittaa Suomen*, kuv. Ewert Karlsson (EWK) ; Suom. ja vähän mukaillut Risto Kautto ; Runot suom. Kirsi Kunnas. WSOY, 1967

Lähteet
-------

1. 1 2  Anders Ljunggren: Ewert Karlsson (EWK) *lib.eduskunta.fi*. Viitattu 28.3.2009. [vanhentunut linkki]


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Suomi (KANTO)
* Ruotsi
* Alankomaat

 |
|  |
| Muut | 
* IdRef

 |

 |